钦定古今图书集成/明伦汇编/氏族典/第508卷 > 《凌迪知万姓统谱》 > 卜天璋
## 钦定古今图书集成/明伦汇编/氏族典/第508卷 > 《凌迪知万姓统谱》 > 卜天璋

按《元史卜天璋传》：“天璋，字君璋，洛阳人。幼颖悟，长负
直气，读书史，识成败大体。至元中，为南京府史，后为
中台掾。大德四年，为工部主事。五年，以枢密大臣暗
伯荐，授都事。武宗时，迁宗正府郎中。尚书省立，迁刑
部郎中。皇庆初，为归德知府，升浙西道廉访副使，改
授饶州路总管。天璋既至，事无苛扰，民大悦。县以饥”
告，即发廪赈之，民赖全活。升广东廉访使。天历二年，
蜀兵起，荆楚大震，复拜山南廉访使。会诏言时政，因
列上二十事，皆中时病，自引去。既归汴，以馀禄施其
族。至顺二年卒。谥正献。